Só moet jy ŉ hond krapArgieffoto (Foto: photosforyou/Pixabay) Jy dink dalk jy weet presies hoe om ŉ hond te krap, maar veeartse sê daar is sekere etiket wat jy moet volg voor jy ŉ hond krap. Dit is veral waar vir ŉ hond wat jou nie ken nie. Honde het verskillende persoonlikhede en dit help om basiese honde-sielkunde en liggaamstaal te ken voor jy daardie oulike hond in die park nader. Die beste manier om kontak te maak met ŉ hond (nadat jy natuurlik eers die eienaar se toestemming gekry het) is om jou hand uit te steek sodat die hond jou hand kan ruik. “Honde leef baie meer deur hul reuksintuig as hul visuele sintuig,” sê dr. Uri Burstyn, ŉ veearts van Vancouver wat opleiding aan troeteldiere verskaf op YouTube. Hy het aan Mental Floss gesê dis ook belangrik dat jy jou hand opgekrul hou, asof jy groente sou kap – indien die hond dalk bedreig sou voel en dalk na jou vingers sal hap. As die hond gemaklik is en nie wegtrek nie, dan is die beste manier om die vreemde hond onder sy ken te krap. Burstyn sê dis belangrik om nie die hond op sy kop te klop nie. Dit kan as ŉ dominerende, aggressiewe gebaar voorkom, omdat honde gewoonlik met hul neus afkyk. As die hond skielik iets op sy kop voel, kan hy dink dis ŉ ander hond wat hom wil aanval en dan kan die hond dalk aggressief optree om homself te verdedig. “Daar is ŉ ou grappie dat honde nie op kan kyk nie. Hulle kan, maar hulle doen dit selde.” Meghan Herron, ŉ veearts van Ohio, waarsku dat dit ook gevaarlik is om ŉ vreemde hond se maag te krap, omdat dit so ŉ kwesbare deel is. “In sommige gevalle kan ŉ hond op sy rug gaan lê om te wys dat hy geïntimideer voel, en om te wys dat hy nie ŉ bedreiging is nie. Mense dink dit beteken die hond wil hê jy moet hom op sy maag krap, maar dit is nie altyd die geval nie,” sê Herron.